PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/KH/1/1/035	Bratislava 22. marca 2005	

Protimonopolný úrad Slovenskej republiky, odbor dohôd obmedzujúcich súťaž, v správnom konaní  číslo 0103/OD/2004 začatom dňa 01.10.2004  z vlastného podnetu  podľa § 25 ods. 1 zákona  č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov vo veci dohody obmedzujúcej súťaž uzatvorenej dňa 04.05.2004  pod názvom Zmluva o zabránení nekalej konkurencie a zamedzení iných protiprávnych úkonov medzi podnikateľom VAP Prešov, s. r. o., Jilemnického 3, 081 02 Prešov  a podnikateľom FTE automotive Slovakia s. r. o., Jilemnického 3, 081 02 Prešov v konaní zastúpeným JUDr. Rastislavom Masnykom, advokátom, Žižkova 6, 040 01 Košice  takto

rozhodol:

1.	Dohoda uzatvorená dňa 04.05.2004 medzi podnikateľom  VAP Prešov, s. r. o., Jilemnického 3, 081 02 Prešov  a podnikateľom FTE automotive Slovakia       s. r. o., Jilemnického 3, 081 02 Prešov  pod názvom Zmluva o zabránení nekalej konkurencie a zamedzení iných protiprávnych úkonov je podľa § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov  dohodou obmedzujúcou súťaž, ktorá je zakázaná.

2.	Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona  Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov za porušenie § 4 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení  neskorších predpisov ukladá Protimonopolný úrad Slovenskej republiky:

a) podnikateľovi  VAP Prešov, s. r. o., Jilemnického 3, 081 02 Prešov   peňažnú pokutu v sume  50 000 Sk (slovom päťdesiattisíc  slovenských korún) a 

b) podnikateľovi  FTE automotive Slovakia s. r. o., Jilemnického 3, 081 02 Prešov peňažnú pokutu v sume 100 000 Sk (slovom stotisíc slovenských korún),

ktorú sú povinní uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet              č. 7000060793, ID 2487, numerický kód ŠP 8180, KS 1118, VS 200511035 vedený v Štátnej pokladnici Bratislava. 

Odôvodnenie:

	 Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“) obdržal  dňa 18.06.2004 od podnikateľa VAP Prešov, s. r. o., Jilemnického 3, Prešov (ďalej len „VAP Prešov, s.r.o.“) list zaevidovaný pod číslom 3375,   ktorým žiada  o vydanie  rozhodnutia  vo veci Zmluvy o zabránení nekalej konkurencie a zamedzení iných protiprávnych úkonov (ďalej len „Zmluva“) uzatvorenej dňa 04.05.2004  medzi  podnikateľom VAP Prešov, s. r. o.   a spoločnosťou FTE automotive Slovakia s. r. o., Jilemnického 3,  Prešov (ďalej len „FTE automotive Slovakia s. r. o.“).

	 Vo svojom podaní podnikateľ VAP Prešov, s. r. o. predmetnú zmluvu  označil za dohodu obmedzujúcu súťaž v zmysle § 4 ods. 3 písm. b) a e) zákona   č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady   č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov  (ďalej len „zákon“).

	Po  získaní základných  podkladov  týkajúcich sa spoločnosti FTE automotive Slovakia s. r. o. a ďalších informácií  o uskutočnenej transakcii,   úrad oznámil listom č. 4991/1/PMÚ SR/2004 zo dňa 29.09.2004 podnikateľovi  VAP Prešov, s. r. o. a listom č. 4991/2/PMÚ SR/2004 podnikateľovi FTE automotive Slovakia s. r. o. začatie správneho konania podľa § 25  ods. 1 zákona  v predmetnej veci. 

Účastníci konania 

	Podľa § 25 ods. 3 písm. a) zákona účastníkmi konania v prípade dohôd obmedzujúcich súťaž sú účastníci tejto dohody obmedzujúcej súťaž. Účastníkmi tohto správneho konania je podnikateľ VAP Prešov, s. r. o.  a podnikateľ FTE automotive Slovakia  s. r. o,  ktorý je na základe  plnej moci zo dňa 27.07.2004 zastúpený JUDr. Rastislavom Masnykom, advokátom.

	Podnikateľ  VAP Prešov, s. r. o. je podľa výpisu z Obchodného registra Okresného  súdu Prešov, oddiel Sro, vložka číslo: 12268/P  spoločnosť s ručením obmedzeným, založená  spoločenskou zmluvou zo dňa 12.07.2000 podľa ust. § 105 a nasl. ust. zákona č. 513/91 Zb. v znení neskorších zmien a doplnkov. Predmetom činnosti spoločnosti je, okrem iného, výroba náradia, prípravkov, foriem,  nástrojov a ich dielov s mechanickým pohonom, výroba, výskum, vývoj, odbyt  a servis v odboroch hydraulické brzdy, vzduchové brzdy, teleskopické tlmiče, vzduchové  pérovanie, vrátane dielov pre motorové vozidlá a lietadlá a iné. 

 Podnikateľ  FTE automotive Slovakia s. r. o. je podľa výpisu z Obchodného registra  Okresného súdu Prešov, oddiel Sro., vložka číslo 14914/P  spoločnosť s ručením obmedzeným, zapísaná do Obchodného registra dňa 04.05.2004. Predmetom podnikania spoločnosti  je výroba  hydraulických  bŕzd a brzdných zariadení.  Spoločníkmi  sú  FTE automotive  GmbH Co.KG., Erben, Spolková republika Nemecko a FTE Beteiligungs  GmbH , Erben,  Spolková republika Nemecko.

Zmluva ako súčasť obchodnej transakcie 	
 
	Podľa získaných  podkladov a informácií  bola predmetná  Zmluva  uzatvorená ako súčasť  obchodnej transakcie  medzi podnikateľmi  VAP  Prešov, s. r. o.  a FTE automotive Slovakia s. r. o.  cieľom  a výsledkom ktorej bolo, že podnikateľ FTE automotive Slovakia s. r. o. nadobudol časť podniku podnikateľa  VAP Prešov, s. r. o.  Táto transakcia ako celok  pozostáva z uzatvorenia súboru viacerých zmlúv, zakotvujúcich jednotlivé kroky transakcie. Z týchto sú najvýznamnejšie: Kúpna zmluva, Zmluva o prenájme hnuteľných vecí a predmetná Zmluva – všetky zo dňa 04.05.2004  a Dlhodobá zmluva zo dňa 21.05.2004.

	Na základe  Kúpnej zmluvy  zo dňa 04.05.2004  nadobudla spoločnosť FTE automotive Slovakia s. r. o. vlastnícke práva k špecifickým, konkrétne dohodnutým výrobným prostriedkom -  strojom a nástrojom,  k podkladovej  dokumentácii potrebnej na výrobu hydraulických bubnových bŕzd a ich komponentov pre dohodnuté typy áut. Tieto sú  bližšie špecifikované  v   Kúpnej zmluve, článok I bod c), podľa ktorého  predávajúci prevádza na kupujúceho celú dokumentáciu a podklady, ktoré sú potrebné na výrobu  bubnových bŕzd, predovšetkým:
- pre PQ 24, vrátane Vokswagen Polo, Škoda Fabia a Seat Ibiza,
- pre PQ 34 Škoda Octavia (Simplex),
- pre PQ 35 nová Škoda Octavia ( až po prototypy, predstavenie vo firme Škoda, september 2003 a začiatok marca 2004).

 Podľa súčasne uzatvorenej Zmluvy o prenájme hnuteľných vecí  spoločnosť FTE automotive Slovakia s. r. o. prenecháva  predtým nadobudnuté  hnuteľné veci - nástroje  spoločnosti VAP Prešov, s. r. o. na dočasné použitie pre účely  plnenia Dlhodobej zmluvy (uzatvorenej následne 21.05.2004) na dodávku brzdových komponentov pre projekt BU Simplex a PQ 24 do roku 2008 s automatickým predĺžením trvania zmluvy  pri platnosti série po roku 2008, s prísľubom  uzatvorenia obdobnej  dlhodobej zmluvy  aj v prípade projektu PQ 35.  Spoločnosť FTE automotive Slovakia, s. r. o.  uskutočňuje  po tejto transakcii  finálnu  montáž  a predaj bubnových bŕzd, pričom dodávateľom súčastí a  komponentov  do bubnových bŕzd je  na základe Dlhodobej zmluvy  podnikateľ VAP Prešov, s. r. o. 

	 Dňa 04.05.2004  bola uzatvorená  taktiež predmetná Zmluva.
 
 Táto Zmluva obsahuje v článku II. - Povinnosti firmy VAP  nasledovné ustanovenia: cit.:

a) Firma VAP sa dobrovoľne zaväzuje, že  firme FTE nebude konkurovať spôsobom zneužívania. (Za spôsob zneužívania pokladajú obidve zmluvné strany využívanie informácií, ktoré firma VAP v minulosti obdržala o spoločnosti VW, o jej možnostiach a potrebách, v spojení s poznatkami firmy VAP o možnostiach výrobných prostriedkov, ktoré boli predané firme FTE).

b) Z toho dôvodu sa firma VAP  zaväzuje voči FTE  v oblasti bubnových  bŕzd a ich komponentov pre koncern VW  a ďalších výrobcov áut a odberateľov  nekonkurovať. Z toho sú vyňaté brzdové čeľuste pre automobily Škoda Favorit a Felícia, ako aj Škoda 105, 120 a 125 pre trh s náhradnými dielmi.

c) Pod nekalou konkurenciou  firmy VAP voči  firme FTE sa rozumie predovšetkým:
1. výroba ( a následne predaj) bubnových bŕzd	,
2. výroba (a následne predaj) komponentov, ktoré sú potrebné pre výrobu bubnových bŕzd, ( výroba a následný predaj brzdových valčekov sú dovolené).

Prípadné podnikanie spoločnosti VAP Prešov, s. r. o. v rozpore s uvedenými záväzkami je podmienené jednoznačným písomným schválením  podnikateľom FTE  automotive Slovakia s. r. o. (článok III. – Predčasné ukončenie povinnosti firmy VAP). 

Vyjadrenia VAP Prešov, s. r. o.  a FTE automotive Slovakia s. r. o.

Spoločnosť VAP Prešov, s. r. o. vo svojom  podaní  uviedla, že  FTE automotive Slovakia s. r. o.  podmienil   uskutočnenie celkovej transakcie uzatvorením  Zmluvy o zabránení nekalej konkurencie, pričom ak by zanikla čo i len jedna zo zmlúv tvoriacich   obchodnú transakciu, má FTE automotive Slovakia s. r. o. právo odstúpiť od všetkých ostatných zmlúv. V tomto kontexte  spoločnosť  VAP Prešov, s. r. o.  uviedla, že bola nútená   uzavrieť   Zmluvu o zabránení nekalej konkurencie.  Spoločnosť VAP Prešov, s. r. o. ďalej uviedla , že v rámci  celej transakcie  došlo k predaju  výroby hydraulických  bubnových bŕzd pre autá typu Octavia, Fabia a nová Octavia,  t. j. pre koncern Volkswagen a súhlasia s obmedzením výroby a predaja  bubnových bŕzd a ich komponentov  na tieto  3 typy automobilov.  Spoločnosť VAP Prešov, s. r. o. uviedla, že chce  vyrábať  naďalej  bubnové  brzdy a ich komponenty  na iné typy vozidiel. Záujmom  spoločnosti  VAP Prešov, s. r. o. je naďalej  rozvíjať  skúsenosti s výrobou hydraulických  bubnových  bŕzd a ich komponentov a uchádzať sa o možnosť byť dodávateľ  pre  ďalších výrobcov automobilov, prípadne iných odberateľov. 

Podnikateľ FTE automotive Slovakia s. r. o. sa vo svojom  liste ev. č. 5599 zo dňa 29.10.2004 podrobne  vyjadril k podaniu  a ďalším skutočnostiam  z hľadiska prebiehajúceho správneho konania, pričom, okrem iného, uviedol nasledovné:    

- Zmluva o zabránení nekalej konkurencie je len jednou zo súboru uzatvorených zmlúv a je nedeliteľnou súčasťou  transakcie ako celku.

- Dôvodom  transakcie bola nespokojnosť skupiny Volkswagen s jej dovtedajším dodávateľom – VAP, samotný Volkswagen  vyzval priamo skupinu FTE na prevzatie  výrobných činností VAP.

- FTE odkúpila veci a výrobné prostriedky  za  cenu mnohonásobne prevyšujúcu   účtovnú aj znaleckú hodnotu, vytvorené ážio podľa  výslovného ustanovenia Zmluvy ( bod IV.b.3) slúži ako  kompenzácia za zakotvenie záväzkov VAP podľa Zmluvy.

- VAP získala v minulosti v súvislosti s dodávkami pre Volkswagen   množstvo dôverných informácií týkajúcich sa  tejto spoločnosti, ako aj informácií o možnostiach a kapacite  výrobných prostriedkov, ktoré boli v priebehu roka 2004 predané FTE. Všetky tieto informácie majú charakter obchodného tajomstva.

- Len tie činnosti, kde by VAP nevyhnutne porušila obchodné tajomstvo, zneužila iné citlivé a cenné informácie, resp. inak konala  v rozpore s dobrými mravmi súťaže a tým  FTE spôsobila ujmu, len v týchto oblastiach  na ochranu  vlastníctva/ investície FTE  bol dohodnutý s VAP zmluvný mechanizmus prevencie protiprávnych konaní. 

- Uzatvorením zmluvy  sa  v dobrej viere snažili vytvoriť systém, ktorý by nekalo-súťažnému konaniu predchádzal. Mechanizmus, ktorý zmluva zavádza mal znemožniť  vedomé, úmyselné nekalo – súťažné konanie podnikateľa VAP, t. j. mal znemožniť protiprávne konanie.

-  FTE nikdy neobdržal žiadnu žiadosť VAP na odsúhlasenie ich činnosti  v oblasti bubnových bŕzd a ich komponentov, preto v dôsledku absencie  akejkoľvek 
takejto požiadavky  spoločnosť VAP  nebola obmedzená rozhodnutím FTE.

Analýza  článku II. Zmluvy

Povinnosti firmy VAP  zakotvené v článku II.  Zmluvy pod písm. a) až c) úrad posudzoval   spoločne,  nakoľko  navzájom   súvisia,  sú pojmovo  nadväzujúce, resp. vysvetľujúce a  týkajú sa toho istého predmetu záväzku. V zmysle  vyššie citovaného článku II. Zmluvy sa podnikateľ VAP Prešov, s. r o. zaviazal (čl. II. písm. a), že  nebude spoločnosti FTE konkurovať  spôsobom zneužívania,  t. j. nebude využívať informácie, ktoré  firma VAP v minulosti obdržala o spoločnosti Volkswagen, o jej možnostiach a potrebách, v spojení  s poznatkami o možnostiach  výrobných prostriedkov, ktoré boli predané firme  FTE.

V zmysle  čl. II. bod b)  sa  firma VAP Prešov, s. r. o.  ďalej zaviazala,  že nebude   konkurovať  podnikateľovi FTE automotive  Slovakia s. r. o.  v oblasti bubnových  bŕzd  a ich komponentov   pre  koncern Volkswagen a ďalších výrobcov  áut a odberateľov (s výnimkou  brzdových čeľustí pre určené typy áut).   V spojení s čl. II. písm. c) to predstavuje záväzok, že  nebude vyrábať a následne predávať  bubnové brzdy  a nebude vyrábať a následne predávať  komponenty potrebné pre výrobu  bubnových bŕzd ( s výnimkou brzdových valčekov), a to pre akéhokoľvek   výrobcu automobilov, resp. akéhokoľvek iného odberateľa. 
 
Tento  záväzok  podnikateľa VAP Prešov  s. r. o. je v zmysle Zmluvy časovo neobmedzený. Prípadné podnikanie spoločnosti VAP Prešov, s. r. o. v rozpore s uvedeným záväzkom je, ako už bolo vyššie uvedené, podmienené jednoznačným písomným schválením  podnikateľom FTE  automotive Slovakia s. r. o. (článok III). 

Podľa článku  III. – Predčasné ukončenie povinnosti firmy VAP   v zmysle písm. a) pokiaľ firma VAP plánuje vykonávať  činnosti podľa čl. 2, zaväzuje sa, že bude o tejto skutočnosti vopred písomne informovať firmu FTE. Firma FTE môže zámer buď písomne schváliť alebo zamietnuť, prípadne navrhnúť modifikáciu povinnosti firmy VAP.
 	
Podľa článku III. písm. b) Pokiaľ firma VAP v priebehu 30 dní od zaslania písomného oznámenia neobdrží od firmy FTE žiadne jednoznačné písomné schválenie, platí, že firma VAP nie je oprávnená tento zámer realizovať.

Relevantný trh

Úrad v prvom kroku vymedzil relevantný trh, ktorý môže byť uzatvorením  Zmluvy ovplyvnený. Vychádzal pritom z ustanovení  §3 ods. 3 až 6 zákona.

Ako tovarový relevantný trh úrad  vymedzil trh predaja  bubnových bŕzd  a ich komponentov od výrobcu  k odberateľovi.

Z priestorového hľadiska  relevantný trh presahuje územie SR, nakoľko  možné dodávky   bubnových  bŕzd   a ich komponentov zahrňujú  reálne aj potenciálne výrobcov automobilov, resp. iných odberateľov (nezávislý trh s náhradnými dielmi)  v rámci geograficky širšej oblasti, pričom  homogénny charakter  prostredia zostáva zachovaný. Úrad pre posúdenie  možného vplyvu Zmluvy  určil  ako priestorový relevantný trh  územie Európskej únie.

Úrad vychádzal pri posudzovaní  predmetného článku II. Zmluvy z nasledovných ustanovení  zákona:

	Podľa § 3  ods. 1 zákona obmedzovanie súťaže je každé obmedzenie voľnosti konania podnikateľa na relevantnom trhu, najmä vylučovanie existujúcich alebo možných súťažných aktivít, skutočné alebo možné zníženie rozsahu konkurenčnej aktivity alebo skresľovanie konkurenčných podmienok.

Podľa § 4 ods. 1 zákona je dohoda a zosúladený postup podnikateľov, ako aj rozhodnutie združenia podnikateľov, ktoré majú za cieľ alebo môžu mať za následok obmedzovanie súťaže sú  zakázané, ak zákon neustanovuje inak.

Podľa § 4 ods. 3 zákona je zakázaná najmä dohoda obmedzujúca súťaž, ktorá obsahuje
a)	priame alebo nepriame určenie cien tovaru alebo iných obchodných podmienok,
b)	záväzok obmedzenia alebo kontroly výroby, odbytu, technického rozvoja alebo investícii, 
c)	rozdelenie trhu alebo zdrojov zásobovania,
d)	záväzok účastníkov dohody, že voči jednotlivým podnikateľom budú pri zhodnom alebo porovnateľnom plnení uplatňovať rozdielne podmienky, ktorými sú alebo môžu byť títo podnikatelia znevýhodňovaní v súťaži,
e)	podmienenie uzatvárania zmlúv tak, aby zmluvné strany prijali ďalšie záväzky, ktoré povahou alebo podľa obchodných zvyklostí nesúvisia s predmetom týchto zmlúv,
f)	znaky koluzívneho správania, v ktorého dôsledku podnikatelia koordinujú svoje správanie, najmä v procese verejného obstarávania.

Úrad sa pri posudzovaní  Zmluvy zameral na zhodnotenie, či článok II. Zmluvy  predstavuje obmedzenie súťaže. 

Úrad  bral do úvahy špecifický charakter ekonomických vzťahov v rámci automobilového priemyslu, kde intenzívny vývoj zahrňujúci procesy zdokonaľovania technológií, logistických  väzieb a globálnej kooperácie  vytvára určité prirodzené bariéry  pre  výraznejší stupeň rozvinutia súťažného prostredia medzi potenciálnymi dodávateľmi jednotlivých komponentov. Vzhľadom k vysokým požiadavkám na kvalitu a spoľahlivosť sa spravidla intenzita súťaže presúva do etapy, v ktorej  sa v súvislosti s budúcou výrobou nového modelu automobilu vyberá dodávateľ bŕzd a následne investície smerujú do spoločného vývoja, procesov logistiky a zdokonaľovania technológií, čo  opodstatňuje spravidla  dlhodobejší  charakter spolupráce a častejšie zmeny dodávateľov sú  objektívne menej pravdepodobné.   

Zároveň úrad vychádzal zo skutočnosti, že  základom podnikateľskej činnosti podnikateľa  VAP Prešov, s. r. o.  je výroba bubnových  bŕzd a ich komponentov. Výroba týchto výrobkov predstavuje  približne 80 %  celkovej produkcie spoločnosti. Hlavným odberateľom produkcie bol pred transakciou koncern Volkswagen,  pričom  dodávky  bubnových  bŕzd od spoločnosti  VAP Prešov, s. r. o.  sa týkali  výroby  automobilov  Škoda Octavia, Škoda Fabia, VW Polo,  Seat Ibiza, Seat Inca, VW Candy, Seat vyrábaných   vo viacerých dcérskych spoločnostiach koncernu  v Nemecku, ČR, SR a Španielsku. 

Spoločnosť FTE automotive  Slovakia s. r. o.  je súčasťou  nadnárodnej ekonomickej skupiny FTE automotive Group, v rámci ktorej  sa niektoré spoločnosti zaoberajú výrobou komponentov pre automobilový priemysel.  Deklarovaným záujmom spoločnosti FTE automotive Slovakia s. r. o.  je zaoberať sa výrobou   bubnových bŕzd  pre koncern Volkswagen a iných  výrobcov áut a odberateľov. 

Ustanovenie  článku II. Zmluvy predstavuje  pre podnikateľa VAP Prešov, s. r. o. časovo neobmedzený záväzok nepodnikať samostatne v oblasti výroby  bubnových bŕzd  a ich komponentov ( s výnimkou  výroby brzdových  čeľustí pre  určené staršie  typy vozidiel a brzdových valčekov).  Prípadná výroba bubnových bŕzd a ich komponentov je  možná len  ako  objednávka  pre spoločnosť FTE automotive  Slovakia s. r. o. v zmysle Dlhodobej zmluvy, resp.  len s jej  súhlasom. 

Úrad dospel k záveru, že predmetné ustanovenie predstavuje obmedzenie voľnosti konania podnikateľa VAP Prešov,  s. r. o.  spočívajúce v samostatnom rozhodovaní   o svojej podnikateľskej činnosti. Predmetné ustanovenie  má  pre spoločnosť VAP Prešov, s. r. o. za následok  vzdanie sa výroby a predaja bubnových bŕzd  a ich komponentov nielen v tej časti výroby , ktorá súvisela  s transakciou, t. j.  výrobou pre koncern Volkswagen, ale  aj  pre akýchkoľvek iných odberateľov, t. j. iných výrobcov  áut,  resp. nezávislých odberateľov.   V širšom slova zmysle ide o vylúčenie možných súťažných aktivít podnikateľa VAP Prešov, s. r. o. tak voči spoločnosti FTE automotive Slovakia s. r. o. , ako aj  vo vzťahu k iným   výrobcom, tvoriacim ponuku  bubnových bŕzd  a ich komponentov.  

Zmluva bola uzatvorená ako súčasť transakcie, výsledkom ktorej bolo, že podnikateľ FTE automotive Slovakia s. r. o. nadobudol časť podniku podnikateľa   VAP Prešov, s. r. o. (koncentrácia). V takomto prípade je  záväzok nekonkurovania   (a v rámci neho definovaný záväzok  zachovania mlčanlivosti o informáciách o spoločnosti Volkswagen) stanovený pre VAP Prešov, s. r. o.  ako predávajúceho,   jedným z obmedzení, ktoré  je možné  za istých okolností označiť ako priamo súvisiace a nevyhnutné  pre uskutočnenie danej transakcie.  Predstavuje určitú formu ochrany investície kupujúceho a zabezpečenie získania plnej hodnoty realizovanej investície. Záväzok nekonkurovania  je však  opodstatnený a akceptovateľný ako obmedzenie priamo súvisiace s koncentráciou a nevyhnutné pre jej uskutočnenie len  v obmedzenom  rozsahu  z hľadiska vecného vymedzenia predmetu záväzku, geografického rozsahu a doby trvania. 

V danom prípade  sa vecné, geografické  a časové vymedzenie záväzku   netýka len takých  tovarov, ktoré VAP Prešov, s. r. o. vyrábal v čase transakcie  a ktoré boli predmetom transakcie, teda  dodávky bubnových bŕzd a komponentov  vyrábaných  pre koncern Volkswagen. Úplné obmedzenie  podnikateľa VAP Prešov, s. r. o.  vo výrobe    bubnových bŕzd  a ich komponentov, t. j.  aj pre iných výrobcov automobilov, resp. iných odberateľov a na časovo neobmedzené obdobie je nad rámec toho, čo je možné akceptovať ako  obmedzenie nevyhnutné pre efektívne uskutočnenie transakcie a primerane potrebné na dosiahnutie cieľa.

 Na základe uvedeného úrad dospel k záveru, že predmetná Zmluva predstavuje horizontálnu dohodu obmedzujúcu súťaž, ktorá  v  článku II. obsahuje záväzok obmedzenia  výroby a odbytu podľa  § 4 ods. 3 písm. b) zákona a ktorá je  podľa § 4 ods. 1 zákona zakázaná. 

Úrad sa nestotožnil  s názorom podnikateľa VAP Prešov, s. r. o., uvedenom v návrhu, podľa ktorého ide v danom prípade  taktiež o záväzok  podľa § 4 ods. 3 písm. e) zákona. Pri posudzovaní predmetnej Zmluvy,  ako súčasti vyššie uvedenej transakcie,  nie je  možné kvalifikovať  predmetný záväzok ako nesúvisiaci  svojou povahou  alebo podľa obchodných zvyklostí  s predmetom zmluvy.

Úrad sa  zaoberal v ďalšom kroku  možnosťou  aplikácie   § 6 ods. 1 zákona, podľa ktorého  zákaz podľa § 4 sa nevzťahuje na dohodu obmedzujúcu súťaž, ak spoločný podiel účastníkov dohody obmedzujúcej súťaž alebo podiel ani jedného z nich nepresiahne 10 % celkového podielu tovarov na relevantnom trhu v Slovenskej republike okrem
a) dohôd obmedzujúcich súťaž uvedených v § 4 ods. 3 písm. a) až c) alebo
b) obmedzovania súťaže kumulatívnym účinkom dohôd obmedzujúcich súťaž, ktoré obsahujú obdobný druh obmedzení súťaže a ktoré vedú k obdobným účinkom na relevantnom trhu, a ich spoločný podiel presahuje 10 % celkového podielu tovarov na relevantnom trhu.

Vzhľadom  k skutočnosti, že  ustanovenie  čl. II Zmluvy  predstavuje záväzok v zmysle § 4 ods. 3 písm. b) zákona,  úrad konštatuje, že výnimku zo zákazu podľa § 6 ods.1 zákona  nie je možné uplatniť.

Úrad dospel k záveru, že v prípade predmetnej dohody obmedzujúcej súťaž taktiež  nie je splnená   podmienka pre vyňatie zo zákazu podľa § 6 ods. 3  zákona,  podľa ktorého sa zákaz podľa  § 4   nevzťahuje na dohodu obmedzujúcu súťaž, ktorá súčasne spĺňa  podmienky § 6 ods. 3 písm. a) až d).  Ako   bolo uvedené vyššie, dohoda ukladá pre podnikateľa VAP Prešov, s. r. o. také obmedzenia, ktoré sú  nad rámec  nevyhnutnosti  potrebnej pre dosiahnutie  cieľov dohody, čím nie je splnená podmienka  § 6 ods. 3 písm. c) zákona a preto  sa úrad možným  ďalším prosúťažným prínosom  Zmluvy nezaoberal.
   
Podľa § 4 ods. 4 zákona ak sa dôvod zákazu vzťahuje len na časť dohody obmedzujúcej súťaž, je zakázaná len táto časť, ak z jej obsahu vyplýva, že túto časť možno oddeliť od ostatného obsahu. 

Vychádzajúc celkového  charakteru Zmluvy, samotného  dôvodu  uzatvorenia Zmluvy, t. j. vytvorenia mechanizmu na prevenciu možností  nekalej súťaže, ako aj  z obsahu  článku  II. Zmluvy a príčinných súvislostí s ďalšími článkami Zmluvy, úrad dospel k záveru, že obsah článku II. Zmluvy  nie je možné  oddeliť od ostatného obsahu Zmluvy  bez porušenia  logických  súvislostí medzi jednotlivými článkami  a Zmluva je preto zakázaná v celom rozsahu. 

  Listami č. 624 a  625/PMÚ SR/2004 zo dňa  03.02.2005 úrad  vyzval v zmysle § 33 zákona účastníkov konania, aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne navrhli jeho doplnenie. 

Podnikateľ VAP Prešov,  s. r. o. sa vo svojom vyjadrení zo dňa 14.02.2005 stotožnil so závermi úradu, pričom  zopakoval   svoje pôvodné tvrdenia  o obmedzujúcom charaktere  predmetnej Zmluvy vo vzťahu k podnikateľským aktivitám spoločnosti.  Zároveň taktiež  opakovane uviedol, že spoločnosť VAP Prešov, s. r. o. je po technickej výrobnej stránke vybavená na výrobu bubnových bŕzd a ich komponentov pre rôzne vozidlá.

 Podnikateľ FTE automotive Slovakia s. r. o.  vo svojom vyjadrení  zo dňa 03.03.2005    uvádza, že predmetné záväzky uplatnené v Zmluve voči VAP Prešov  s. r. o. nepredstavujú obmedzenie voľnosti konania tejto spoločnosti, ale  ide len o mechanizmus oznamovania podnikateľskej činnosti spoločnosťou VAP Prešov,     s. r. o.  a následného odobrenia zo strany  FTE automotive s. r. o.  V zmysle argumentácie by  k obmedzeniu podnikateľa  VAP Prešov, s. r. o. došlo  len v tom prípade, keby zamýšľaný zámer  nebol odobrený zo strany FTE automotive Slovakia s. r. o. Právny zástupca zároveň poukázal na  skutočnosť, že VAP Prešov, s. r. o.  nikdy o žiaden súhlas  s činnosťou nepožiadala a teda k obmedzeniu  podnikateľa nedošlo.  

	K uvedenému úrad konštatuje, že  pri posúdení skutočnosti,  či dochádza   k reálnemu alebo možnému obmedzeniu súťaže  vychádzal z  analýzy článku II. Zmluvy, ktorý zakotvuje záväzky  VAP Prešov, s. r. o.  Úrad trvá na svojich   záveroch, že  úplné obmedzenie  podnikateľa VAP Prešov, s. r. o.  vo výrobe    bubnových bŕzd  a ich komponentov, t. j.  aj pre iných výrobcov automobilov, resp. iných odberateľov na časovo neobmedzené obdobie je nad rámec toho, čo je možné akceptovať ako  obmedzenie nevyhnutné pre efektívne uskutočnenie transakcie. Mechanizmus oznamovania a schvaľovania prípadného porušenia týchto záväzkov zakotvený v článku III. Zmluvy je len  následne   stanoveným postupom pri porušení povinností zo strany VAP Prešov, s. r. o.  a  odráža mieru zásahu do  samostatnosti rozhodnutí  nezávislého podnikateľa  VAP  Prešov, s. r. o. Podľa tohto mechanizmu  nemusí   FTE automotive Slovakia na žiadosť  VAP Prešov, s. r. o.   odpovedať a po uplynutí 30 dní to znamená, že VAP Prešov, s. r. o. nie je oprávnená  svoj zámer realizovať.   Súhlas  FTE automotive Slovakia s. r. o.  však  nemôže relevantne nahrádzať samostatné rozhodovanie podnikateľa VAP Prešov, s. r. o. o svojej podnikateľskej činnosti.

 Nakoľko podľa  zákona je   dohodou  obmedzujúcou súťaž  taká  dohoda,  ktorá má za cieľ  alebo môže mať za následok  obmedzovanie  súťaže, pričom obmedzovaním súťaže je nielen reálne ale aj možné obmedzenie, úrad konštatuje, že nie je   podstatné, či  zamýšľané aktivity podnikateľa VAP Prešov, s. r. o.  spoločnosť  schválila alebo nie,  jeho obmedzenie spočíva  v samotnom  uplatnení predmetného záväzku v Zmluve.

 Podnikateľ FTE automotive Slovakia s. r. o. ďalej nesúhlasí s   konštatovaním úradu, že obmedzenie  uložené účastníkovi dohody, t. j. podnikateľovi VAP Prešov, s. r. o je nad rámec toho, čo je nevyhnutné  na dosiahnutie cieľov dohody na základe čoho úrad vyvodil záver, že v danom prípade nie je splnená podmienka daná v § 6 ods. 3 písm. c) zákona. Zároveň argumentuje, že  strany Zmluvy  dohodli mechanizmus, ktorý obidve považovali za  nevyhnutný  na dosiahnutie cieľov transakcie, nakoľko  najlepšie poznajú  štruktúru transakcie, ňou zamýšľaný výsledok, ako  aj nebezpečenstvá  z prípadného neplnenia.

Úrad posudzoval predmetnú Zmluvu ako súčasť  transakcie,  ktorej prvotným  cieľom bolo    zo strany VAP Prešov , s. r. o. predať a zo strany FTE automotive  Slovakia s. r. o. nadobudnúť  časť podniku podnikateľa.  Taktiež posúdenie nevyhnutnosti záväzkov uplatnených   voči spoločnosti VAP  Prešov, s. r. o.              v predmetnej Zmluve úrad posúdil v kontexte s touto transakciu, pričom nie je dôležité, či  rozsah  týchto záväzkov vnímajú  ako nevyhnutné aj strany dohody. Podstatné je  či tieto   záväzky  priamo súvisia s uskutočnením danej transakcie  a súčasne  sú nevyhnutné na jej uskutočnenie. 

V rozpore s tvrdením podnikateľa FTE automotive Slovakia s. r. o.  je  samotné hodnotenie druhou zmluvnou stranou, podnikateľom VAP Prešov , s. r. o., ktorý   úplné obmedzenie  výroby a predaja  všetkých typov bubnových bŕzd  na neurčitý čas  nehodnotí  ako nevyhnutné na dosiahnutie  cieľov dohody.

Skutočnosť, či podnikateľ VAP Prešov, s. r. o.  je v súčasnosti schopný  realizovať výrobu bubnových bŕzd a ich komponentov pre iných výrobcov, resp. odberateľov,  nie je predmetom posúdenia v tomto  konaní a nie je ani relevantná  vo vzťahu k  posúdeniu, či došlo k uzatvoreniu dohody obmedzujúcej súťaž.    

Uloženie pokuty

 Podľa § 38 ods. 1 zákona  úrad za porušenie ustanovení § 4 ods. 1 uloží pokutu podnikateľovi do 10 % z obratu podľa § 10 ods. 3 za predchádzajúce uzavreté účtovné obdobie a podnikateľovi, ktorý za predchádzajúce uzavreté účtovné obdobie dosiahol obrat do 10 000 Sk alebo ktorý nemal žiadny obrat, alebo podnikateľovi, ktorého obrat nemožno vyčísliť, pokutu do 10 000 000 Sk.

Podľa § 38 ods. 4 zákona predchádzajúcim  uzavretým účtovným obdobím je rok predchádzajúci roku, v ktorom bolo vydané rozhodnutie úradu. 

V danom prípade je predchádzajúcim uzavretým  obdobím rok 2004. Obrat spoločnosti  VAP Prešov, s. r. o. za rok 2004 bol  232 050  641 Sk, obrat spoločnosti FTE automotive Slovakia s. r. o.  za rok 2004 dosiahol hodnotu 5 638 622 Euro čo v aktuálnom kurze NBS ( 38,68 Sk/Euro) predstavuje 218 101 899 Sk.

Podľa  § 38 ods. 10 zákona  úrad pri ukladaní pokuty posudzuje závažnosť a dĺžku trvania porušovania ustanovenia tohto zákona, pričom pri posudzovaní závažnosti porušovania berie do úvahy jeho povahu, skutočný dopad na trh a tam kde je to účelné, veľkosť relevantného trhu.

Pri ukladaní pokút  účastníkom konania úrad vychádzal zo skutočnosti, že predmetná Zmluva bola uzatvorená ako súčasť  koncentrácie, kde určitá miera  obmedzenia predávajúceho má opodstatnenie z hľadiska primeranej  a nevyhnutnej ochrany investície kupujúceho. Aj keď ide o horizontálnu dohodu, prvoradým cieľom a zámerom  bolo  zabezpečiť mechanizmus získania a udržania plnej hodnoty investície a nie  obmedzenie výroby  za účelom následného  vplyvu na  trhové podmienky a profitu zo zvýšenia cien.  Taktiež  potenciál skutočného  negatívneho dopadu na trh  je vzhľadom na špecifické charakteristiky daného relevantného trhu  pomerne nízky. Preto úrad  kvalifikuje uplatnenie  predmetných obmedzení  ako menej závažné porušovanie súťažných ustanovení zákona.

Posudzovaná Dohoda bola uzatvorená dňa 04.05.2004 a je platná do súčasnosti.  Podnikateľom VAP Prešov , s. r. o. bola úradu predložená  ako súčasť návrhu  zo dňa 15.06.2004. Na základe dostupných podkladov  a  vyjadrení  účastníkov dohody úrad konštatuje, že k reálnemu plneniu  záväzkov,  ktoré vyplývajú  z dohody  síce došlo, avšak nie  ako vyjadrenie vôle  plniť  predmetné ustanovenia Zmluvy, ale  ako  dôsledok  charakteru   vývojového a výrobného cyklu na danom relevantnom trhu, ktorý  v  tak krátkom čase neplnenie zmluvy reálne neumožňuje. 

Úrad pri stanovení  výšky pokuty  podnikateľovi  VAP Prešov, s. r. o.   zohľadnil taktiež skutočnosť, že podnikateľ oznámil úradu  porušenie zákona hneď na  začiatku doby trvania porušovania zákona, čím  potvrdil zámer neplniť uplatnený rozsah záväzku  v takej miere, ako je  zakotvený v  predmetnej Zmluve.
 
V prípade uloženia pokuty podnikateľovi  FTE  automotive Slovakia s. r. o. úrad bral  do úvahy  aktívnejšie postavenie podnikateľa  v procese uzatvárania Zmluvy, zároveň kladne zohľadnil  deklarovanú  iniciatívu podnikateľa zmeniť predmetné ustanovenia Zmluvy v rámci platnej legislatívy.

Úrad pri určení výšky pokuty  zohľadnil vyššie uvedené skutočnosti a uložil  účastníkom konania pokutu na spodnej hranici sumy, ktorú je možné podľa zákona uložiť.

Na základe  uvedených skutočností úrad rozhodol tak, ako je uvedené  vo výrokovej časti tohto rozhodnutia.

Poučenie:

	Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade úradu prostredníctvom odboru dohôd obmedzujúcich súťaž v lehote do 15 dní odo dňa doručenia rozhodnutia. Podľa § 61 ods. 1 zákona č. 71/1967 Zb. o správnom konaní v znení neskorších predpisov má včas podaný rozklad odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

Ing. Ján Šufliarsky
riaditeľ odboru dohôd obmedzujúcich súťaž

Rozhodnutie sa doručí:
VAP Prešov, s. r. o., Jilemnického 3, 081 02 Prešov
JUDr. Masnyk, advokát, Žižkova 6, 040 01 Košice